title: Регламент за изпълнение (ЕС) 2018/68 на Комисията от 8 януари 2018 година за вписване на наименование в регистъра на защитените наименования за произход и защитените географски указания („Carne de Salamanca“ (ЗГУ))

text:
                  17.1.2018

                  BG

                  Официален вестник на Европейския съюз

                  L 12/16

            РЕГЛАМЕНТ ЗА ИЗПЪЛНЕНИЕ (ЕС) 2018/68 НА КОМИСИЯТА
      от 8 януари 2018 година
      за вписване на наименование в регистъра на защитените наименования за произход и защитените географски указания („Carne de Salamanca“ (ЗГУ))
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
      като има предвид, че:

                  (1)

                  В съответствие с член 50, параграф 2, буква а) от Регламент (ЕС) № 1151/2012 заявлението за регистрация на наименованието „Carne de Salamanca“, подадено от Испания, бе публикувано в Официален вестник на Европейския съюз
                      (2).

                  (2)

                  Комисията не получи възражения по член 51 от Регламент (ЕС) № 1151/2012; въпреки това службите на Комисията бяха информирани от германските органи, че видовете месо, посочени в единния документ, се нуждаят от допълнителни разяснения във връзка с класификацията на едрия рогат добитък. След запитване от страна на службите на Комисията испанските органи измениха точка 3.2 от единния документ и внесоха уточнение в описанието на продукта по отношение на видовете месо.

                  (3)

                  Това изменение е от формален характер и не е необходимо повторно публикуване на заявлението за регистрация по смисъла на член 50, параграф 2, буква а) от Регламент (ЕС) № 1151/2012; въпреки това изглежда, че измененият единен документ следва да бъде публикуван с информативна цел.

                  (4)

                  Поради това наименованието „Carne de Salamanca“ следва да бъде регистрирано,

            ПРИЕ НАСТОЯЩИЯ РЕГЛАМЕНТ:
      Член 1
      Регистрира се наименованието „Carne de Salamanca“ (ЗГУ).
      Наименованието по първа алинея се използва за идентифициране на продукт от клас 1.1. Прясно месо (и карантия) от приложение XI към Регламент за изпълнение (ЕС) № 668/2014 на Комисията (3).
      Член 2
      Измененият единен документ се публикува за сведение в приложението към настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 8 януари 2018 година.

               За Комисията,

               от името на председателя,

            Phil HOGAN

               Член на Комисията

         (1)  ОВ L 343, 14.12.2012 г., стр. 1.

         (2)  ОВ C 435, 24.12.2015 г., стр. 12.

         (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).

         ПРИЛОЖЕНИЕ

            ЕДИНЕН ДОКУМЕНТ

         Регламент (ЕО) № 510/2006 на Съвета от 20 март 2006 година относно закрилата на географски указания и наименования за произход на земеделски продукти и храни (*1)

            „CARNE DE SALAMANCA“

         ЕО №: ES-PGI-0005-01174 – 8.11.2013

            ЗНП ()

            ЗГУ (Х)

         1.   НАИМЕНОВАНИЕ
         „Carne de Salamanca“
         2.   ДЪРЖАВА ЧЛЕНКА ИЛИ ТРЕТА ДЪРЖАВА
         Испания
         3.   ОПИСАНИЕ НА СЕЛСКОСТОПАНСКИЯ ПРОДУКТ ИЛИ ХРАНАТА
         3.1.   Вид продукт

         Клас 1.1. Прясно месо (и карантия)
         3.2.   Описание на продукта, за който се отнася наименованието в точка 1

         Говедата, използвани за добиване на месото, обхванато от защитеното географско указание „Carne de Salamanca“, са с произход от женски животни за разплод от породата Morucha, както чистокръвни, така и получени от кръстоски с мъжки животни от породите Charolaise и Limousine, отбити са не по-рано от 5-месечна възраст и се отглеждат съгласно техники и практики на екстензивно използване на природните ресурси.
         В зависимост от възрастта им преди клането животните се делят на следните типове:

                     —

                     телета — животни, предназначени за клане, чиято възраст е 8 месеца или повече, но не надвишава 12 месеца, категория Z;

                     —

                     млади говеда — животни, предназначени за клане, чиято възраст е 12 месеца или повече, но не надвишава 24 месеца, категории А и Е;

                     —

                     млади кастрирани бикове или юници — животни, предназначени за клане, чиято възраст надвишава 24 месеца, но не надвишава 48 месеца, категории В и Е.

               Минималният срок на зреене на месото, считано от деня на клането, е 2 дни за телешко месо, 4 дни за месо от млади говеда и 6 дни за месо от млади кастрирани бикове или от юници.
         В зависимост от своята конформация кланичните трупове биват типове U, R и O.
         Минималното тегло на кланичните трупове варира в зависимост от категорията на животните:

                     —

                     140 kg за телета;

                     —

                     200 кg за млади говеда;

                     —

                     280 kg за млади кастрирани бикове или за юници.

               Тлъстинното покритие от външната страна на трупа и в гръдния кош следва да бъде от клас 2 („слабо“).
         Стойността на pH на месото 24 часа след клането (измерена в мускула longissimus dorsi на кланичния труп) следва да не надвишава 6.
         След клането и разфасоването прясното месо със защитено географско указание се отличава със следните характеристики:

                     —

                     телета — месото е с розов до светло червен цвят, с лъскава повърхност, бяла мазнина и е твърдо на допир;

                     —

                     млади говеда — месото е със светло червен до вишневочервен цвят, с лъскава повърхност, бяла до светложълтеникава на цвят мазнина и е твърдо на допир;

                     —

                     млади кастрирани бикове или юници — месото е с наситен вишневочервен до пурпурночервен цвят, с лъскава повърхност, светложълтеникава до кремава на цвят мазнина и е твърдо на допир.

               3.3.   Суровини (само за преработени продукти)

         ––
         3.4.   Фуражи (само за продукти от животински произход)

         Тъй като майките не са държани в обор, храненето им през цялата година се извършва на пасища и стърнища, като се допълва със сено и слама от стопанството, когато природните ресурси не достигат.
         През пролетта животните се хранят с изобилната растителност по пасищата, част от която се прибира и съхранява, а през лятото се насочват към районите около реките и ручеите, пресичащи територията на стопанствата, или към стърнищата, останали след прибирането на фуражните култури и реколтата.
         С пристигането на есента животните се възползват от новопоявилата се растителност на пасищата, като при нужда храненето се допълва със събраните през пролетта трева или сено.
         В края на годината, когато пасищата са почти изчерпани, се появяват жълъдите. Макар че представляват важен източник на храна за животните, те не са достатъчни и затова към тях се добавя окосената през пролетта трева, фуражите или сламата, събрана в стопанството.
         През първите пет до седем месеца от своя живот телетата са с майките си на полето и се хранят с кърма, като започват отрано да допълват млечната си диета с храната, която споделят с майките си на пасището. След като бъдат отбити и до момента на клане, телетата се угояват със сено, фураж и други ресурси, произвеждани в стопанството, както и с естествени фуражи на основата на зърнени култури.
         В моменти на недостиг на храна поради неблагоприятни атмосферни условия или пък по време на угояването храненето се допълва с фураж и сено с произход единствено от географския район и с фуражи от растителен произход, съдържащи предимно зърнени култури (най-малко 60 % от състава им), като това допълващо хранене не надвишава 50 % от количеството сухо вещество за година. Изрично забранено е използването на продукти, които биха могли да имат отражение върху нормалните темпове на растеж и развитие на животните.
         3.5.   Специфични етапи на производството, които трябва да бъдат осъществени в определения географски район

         Раждането, отглеждането и угояването на животните със защитено наименование до тяхното клане се осъществява само в определения географски район.
         3.6.   Специфични правила за рязане, настъргване, опаковане и др.

         Продуктът може да бъде под формата на части, филета, парчета или смлян, при условие че привеждането му във всеки от тези видове се извършва от оператори, подлежащи на контрол за правилното използване на защитеното наименование.
         3.7.   Специфични правила за етикетиране

         Върху вътрешната страна на двете половини на кланичния труп следва да има маркировка, която е незаличима или е поставена по начин, непозволяващ повторното ѝ използване. Тази маркировка следва да позволява четирите четвъртини на кланичния труп да могат да бъдат идеално идентифицирани след отделянето им.
         Разфасовките на обхванатото от ЗГУ месо, както и опаковките, съдържащи части, филета, парчета или мляно месо, се изпращат с номериран етикет, който съдържа най-малко означенията „Защитено географско указание“ и „Carne de Salamanca“.
         Ако месото е добито единствено от крави от породата Morucha, етикетът може също да съдържа текста „Raza morucha“.
         4.   КРАТКО ОПРЕДЕЛЕНИЕ НА ГЕОГРАФСКИЯ РАЙОН
         Провинция Саламанка.
         5.   ВРЪЗКА С ГЕОГРАФСКИЯ РАЙОН
         5.1.   Специфична характеристика на географския район

         Отглеждането на говедата, от които се добива Carne de Salamanca, е тясно свързано със специфичната географска среда, известна като dehesa и характеризираща се с висока екологична стойност и с наличието на каменен дъб.
         Разнообразието на биологичните видове в т.нар. dehesa се дължи на континенталния климат с дълги и студени зими и продължителни мразове, горещи и сухи лета, както и със значителни колебания в температурата и пик на валежите през есента и зимата. Друга характеристика на географската среда е наличието на каменен дъб с неговите вечнозелени подобни на кожа листа, както и на специфична ниска горска растителност. На пасищата dehesa растат средиземноморски дървета, сред които обикновен, каменен и португалски дъб и кестен, както и различни видове храсти, основно лавдан, прещип, жълтуга и тамянка. Срещат се също така едногодишни житни треви и бобови растения. Тази растителност представлява основният естествен източник на храна за говедата.
         Характерно за използваната производствена система е, че животновъдите прилагат традиционни практики, търсещи съчетаване на нуждите на говедата с наличните природни ресурси на пасищата, без да се налага затварянето им в обори в нито един момент от годината. Животните не се нуждаят от подслон и са изложени на капризите на времето, също както каменният дъб. Отглеждането на животните е възможно най-близко до естественото — телетата се раждат на полето, без чужда помощ, и остават с майка си през първите пет до седем месеца, като през това време се хранят с майчино мляко и пасат.
         Говедата си съжителстват с коне, бикове за корида и иберийски свине, под зоркия поглед на животновъдите от провинция Саламанка, които, често пъти възседнали жребец, се грижат за всички тези животни и за оптималното използване на наличните природни ресурси. Уникалността и значимостта на тези своеобразни „каубои“ е увековечена със статуя на скулптора Венансио Бланко на един от централните площади в град Саламанка.
         В течение на векове на пасищата dehesa се е извършвал естествен подбор, в резултат на който са се получили говеда, пригодени да оцеляват в суровите природни условия и да усвояват ресурсите на своите пасища. Тези животни демонстрират силен майчински инстинкт, защитавайки потомството си от атаките на вълци и лисици, и закоравял характер, който позволява да бъдат отглеждани по този начин. Породата Morucha и нейните кръстоски притежават тези качества. Породата Morucha, от която се добива „Carne de Salamanca“, се е развила в Саламанка и нейните пасища dehesa, където в миналото тези животни са били използвани за работа в селското стопанство, както и в борбата с бикове, без да се подценяват качествата на тяхното месо. С течение на времето обаче, благодарение на силния си майчински инстинкт и грижа за потомството породата се е оказала изключително подходяща за производството на месо. В средата на миналия век бяха въведени нови породи като Charolaise и Limousine, които бяха отглеждани при същите условия и през годините животните от породата Morucha и кръстоските ѝ с Charolaise и Limousine се оказаха идеално приспособени към екосистемата на пасищата dehesa и способни да се възползват от растителните ресурси и да дават високо ценено месо.
         5.2.   Специфична характеристика на продукта

         Кланичните трупове, използвани за „Carne de Salamanca“, се характеризират със слабо тлъстинно покритие от външната страна на трупа и в гръдния кош.
         Благодарение на фините си мускулни влакна месото „Carne de Salamanca“ не е много жилесто. Цветът му е наситен и бляскав и варира от розово до пурпурночервено. Междумускулната тлъстина е равномерно разпределена, без да се образуват натрупвания, цветът ѝ варира от бяло до жълто или кремаво и придава на месото характерен вкус и аромат.
         5.3.   Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)

         Най-важните фактори несъмнено са: традиционните методи на хранене — от майчиното мляко до естествените пасища, отглеждането на говедата в естествената среда на пасищата dehesa в Саламанка и основната порода на животните — Morucha. Всички тези елементи допринасят за продукт със специфични качества, отличаващ се от други видове месо от едър рогат добитък и характеризиращ се с по-фини мускулни влакна, блясък и по-наситен цвят, вариращ от розово до пурпурночервено, с равномерно разпределена мазнина без натрупвания.
         Благодарение на използваната в продължение на десетилетия традиционна екстензивна система е селектиран вид животни, който е идеално приспособен към пасищата dehesa и притежава следните характеристики:

                     —

                     малки до средни по размер екземпляри, с малко тегло и с висок храносмилателен капацитет, благодарение на който успяват да задоволят своите хранителни нужди дори от не много изобилни или направо оскъдни пасища;

                     —

                     добре развита мускулатура, физически издръжливи, много пъргави и лесно подвижни, което им позволява да пасат на обширни райони и да изминават големи разстояния всеки ден в търсене на храна и вода;

                     —

                     много издръжливи физически, способни да понасят екстремните климатични условия на географския район както през лятото, така и през зимата.

               В резултат на генетичните характеристики на този вид, съчетани с ежедневното интензивно мускулно натоварване, мускулатурата на животните е по-фина от обичайното при говедата, а месото им — по-малко жилесто.
         Слабото тлъстинно покритие на кланичните трупове се дължи на системата на отглеждане и на голямата издръжливост и ранно развитие на тези животни. Тяхното непрекъснато движение възпрепятства натрупването на излишна мазнина в определени области и им позволява да се придвижват по-ефективно на дълги разстояния в търсене на храна. Когато храната е изобилна, те могат да натрупат запаси под формата на междумускулна тлъстина, без това да се отрази на пъргавостта им. Резултатът от всички тези фактори е месо с равномерно разпределена мазнина без натрупвания, с цвят, който варира от бяло до жълто или кремаво, в зависимост от възрастта им към момента на клане.
         Спазването на естествения цикъл на лактация, късното отбиване на животните и фактът, че телетата остават дълго време със своите майки на пасището са предпоставка за това телетата да започват да допълват майчиното мляко с ресурси от пасищата, най-вече напролет, когато растенията съдържат най-голямо количество пигменти (хлорофил и каротеноиди), на които пък се дължи характерният блясък и цвят на месото. В резултат на тези фактори, съчетани с генетичните характеристики на породата, месото притежава наситен и бляскав цвят, който варира от розово до пурпурночервено.
         Отглеждането на говедата и консумацията на тяхното месо са тясно свързани с този район. Още през XV век благодарение на славата и репутацията си месото „Carne de Salamanca“ е използвано за заплащането на поземлена рента.
         От средата на XX век до наши дни доста често месарниците и ресторантите в района с гордост обявяват на витрините и в менютата си, че разполагат с „Carne de Salamanca“, за да знаят клиентите им, че предлагат най-качественото, ценено и търсено месо в района.
         Сред множеството документи, свидетелстващи за известността на месото „Carne de Salamanca“ и за предпочитанията на потребителите към него, е книгата „Живот в Мадрид“ („Vivir en Madrid“, 1967 г.), в увода към която Луис Карандел пише: „Роден съм в Барселона през 1929 г. и отново се родих в Мадрид през 1947 г. … Град, който получаваше зеленчуците си от Валенсия, рибата — от Билбао, месото — от Саламанка, виното — от Ла Манча, а платовете си — от Каталуния“.

            Препратка към публикуваната спецификация на продукта

         (член 5, параграф 7 от Регламент (ЕО) № 510/2006)
         http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

            (*1)  ОВ L 93, 31.3.2006 г., стр. 12. Заменен с Регламент (ЕС) № 1151/2012 относно схемите за качество на селскостопанските продукти и храни.


title: Регламент за изпълнение (ЕС) 2018/69 на Комисията от 16 януари 2018 година относно заличаването на регистрацията на защитено географско указание „Carne de Morucha de Salamanca“ (ЗГУ)

text:
               17.1.2018

               BG

               Официален вестник на Европейския съюз

               L 12/22

         РЕГЛАМЕНТ ЗА ИЗПЪЛНЕНИЕ (ЕС) 2018/69 НА КОМИСИЯТА
   от 16 януари 2018 година
   относно заличаването на регистрацията на защитено географско указание „Carne de Morucha de Salamanca“ (ЗГУ)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 година относно схемите за качество на селскостопанските продукти и храни (1), и по-специално член 54, параграф 1 от него,
   като има предвид, че:

               (1)

               Съгласно член 7, параграф 1 от Делегиран регламент (ЕС) № 664/2014 на Комисията (2) процедурата, предвидена в членове 49—52 от Регламент (ЕС) № 1151/2012, се прилага mutatis mutandis за заличаването на регистрация, както е посочено в член 54, параграф 1 от същия регламент.

               (2)

               В съответствие с член 50, параграф 2 от Регламент (ЕС) № 1151/2012 във връзка с член 7, параграф 1 от Делегиран регламент (ЕС) № 664/2014 на Комисията, заявлението на Испания за заличаване на регистрацията на защитеното географско указание (ЗГУ) „Carne de Morucha de Salamanca“ беше публикувано в Официален вестник на Европейския съюз
                   (3).

               (3)

               Тъй като Комисията не е получила никакви възражения съгласно член 51 от Регламент (ЕС) № 1151/2012, наименованието „Carne de Morucha de Salamanca“ (ЗГУ) следва да бъде заличено от регистъра на защитените наименования за произход и защитените географски указания.

               (4)

               Съгласно последната алинея на член 54, параграф 1 от Регламент (ЕС) № 1151/2012 наименованията се заличават в съответствие с процедурата по разглеждане, посочена в член 57, параграф 2 от същия регламент.

               (5)

               Мярката, предвидена в настоящия регламент, е в съответствие със становището на Комитета по качеството на селскостопанските продукти,

         ПРИЕ НАСТОЯЩИЯ РЕГЛАМЕНТ:
   Член 1
   Регистрацията на наименованието „Carne de Morucha de Salamanca“ (ЗГУ) се заличава.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 януари 2018 година.

            За Комисията

            Председател

         Jean-Claude JUNCKER

      (1)  ОВ L 343, 14.12.2012 г., стр. 1.

      (2)  Делегиран регламент (ЕС) № 664/2014 на Комисията от 18 декември 2013 година за допълване на Регламент (ЕС) № 1151/2012 на Европейския парламент и на Съвета по отношение на определянето на символите на Съюза за защитени наименования за произход, защитени географски указания и храни с традиционно специфичен характер, както и по отношение на определени правила за снабдяване, някои процедурни правила и някои допълнителни преходни разпоредби (ОВ L 179, 19.6.2014 г., стр. 17).

      (3)  ОВ C 201, 24.6.2017 г., стр. 5.


title: Регламент за изпълнение (ЕС) 2018/77 на Комисията от 15 януари 2018 година относно класирането на някои стоки в Комбинираната номенклатура

text:
                  19.1.2018

                  BG

                  Официален вестник на Европейския съюз

                  L 14/3

            РЕГЛАМЕНТ ЗА ИЗПЪЛНЕНИЕ (ЕС) 2018/77 НА КОМИСИЯТА
      от 15 януари 2018 година
      относно класирането на някои стоки в Комбинираната номенклатура
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
      като има предвид, че:

                  (1)

                  С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.

                  (2)

                  С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

                  (3)

                  В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.

                  (4)

                  Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.

                  (5)

                  Мерките, предвидени в настоящия регламент, са в съответствие със становището на Комитета по Митническия кодекс,

            ПРИЕ НАСТОЯЩИЯ РЕГЛАМЕНТ:
      Член 1
      Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
      Член 2
      Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 15 януари 2018 година.

               За Комисията,

               от името на председателя,

            Stephen QUEST

               Генерален директор

               Генерална дирекция „Данъчно облагане и митнически съюз“

         (1)  ОВ L 269, 10.10.2013 г., стр. 1.

         (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

         ПРИЛОЖЕНИЕ

                     Описание на стоките

                     Класиране
                     (Код по КН)

                     Основания

                     (1)

                     (2)

                     (3)

                     Текстилно изделие с форма на паралелепипед (т.нар. „калъф за матрак“), изработено от печатани текстилни тъкани от синтетични влакна (100 % полиестер), които могат да се перат, с размери 200 × 60 × 8 cm.
                     Изделието се затваря с цип, разположен на едната от дългите страни, откъдето се вкарва матракът.
                     На една от дългите страни е прикрепена текстилна дръжка.
                     (Вж. изображението) (*1)

                     6302 22 90

                     Класирането се определя въз основа на общи правила 1 и 6 за тълкуване на Комбинираната номенклатура и на текстовете на кодове 6302 , 6302 22  и 6302 22 90  по КН.
                     Изделието е изработено от материал, който може да се пере, и се затваря с цип, който служи за свалянето му от матрака по всяко време, и затова е подходящо за пране (вж. също Обяснителните бележки към Хармонизираната система (ОБХС) за позиция 6302 , първия параграф). Следователно то има обективните характеристики и свойства на спално бельо.
                     Поради това изделието трябва да бъде класирано в код 6302 22 90  по КН като „спално бельо, различно от трикотажно или плетено, от синтетични влакна“.

            (*1)  Изображението е само за информация.


title: Регламент за изпълнение (ЕС) 2018/80 на Комисията от 18 януари 2018 година относно минималната продажна цена за обезмаслено мляко на прах за шестнадесетата частична покана за участие в търг в рамките на тръжната процедура, открита с Регламент за изпълнение (ЕС) 2016/2080

text:
               19.1.2018

               BG

               Официален вестник на Европейския съюз

               L 14/35

         РЕГЛАМЕНТ ЗА ИЗПЪЛНЕНИЕ (ЕС) 2018/80 НА КОМИСИЯТА
   от 18 януари 2018 година
   относно минималната продажна цена за обезмаслено мляко на прах за шестнадесетата частична покана за участие в търг в рамките на тръжната процедура, открита с Регламент за изпълнение (ЕС) 2016/2080
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) 2016/1240 на Комисията от 18 май 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на публичната интервенция и помощта за частно складиране (2), и по-специално член 32 от него,
   като има предвид, че:

               (1)

               С Регламент за изпълнение (ЕС) 2016/2080 на Комисията (3) беше открита тръжна процедура за продажбата на обезмаслено мляко на прах.

               (2)

               Предвид офертите, получени за шестнадесетата частична покана за участие в търг, следва да се определи минимална продажна цена.

               (3)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   За шестнадесетата частична покана за участие в търг за продажба на обезмаслено мляко на прах в рамките на тръжната процедура, открита с Регламент (ЕС) 2016/2080, по отношение на която срокът за представяне на офертите изтече на 16 януари 2018 г., минималната продажна цена е 119,00 EUR/100 kg.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 18 януари 2018 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 206, 30.7.2016 г., стр. 71.

      (3)  Регламент за изпълнение (ЕС) 2016/2080 на Комисията от 25 ноември 2016 г. за откриване на тръжна процедура за продажба на обезмаслено мляко на прах (ОВ L 321, 29.11.2016 г., стр. 45).


title: Регламент за изпълнение (ЕС) 2018/81 на Комисията от 16 януари 2018 година относно класирането на някои стоки в Комбинираната номенклатура

text:
                  20.1.2018

                  BG

                  Официален вестник на Европейския съюз

                  L 16/1

            РЕГЛАМЕНТ ЗА ИЗПЪЛНЕНИЕ (ЕС) 2018/81 НА КОМИСИЯТА
      от 16 януари 2018 година
      относно класирането на някои стоки в Комбинираната номенклатура
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
      като има предвид, че:

                  (1)

                  С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.

                  (2)

                  С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

                  (3)

                  В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.

                  (4)

                  Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.

                  (5)

                  Мерките, предвидени в настоящия регламент, са в съответствие със становището на Комитета по Митническия кодекс,

            ПРИЕ НАСТОЯЩИЯ РЕГЛАМЕНТ:
      Член 1
      Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
      Член 2
      Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 16 януари 2018 година.

               За Комисията,

               от името на председателя,

            Stephen QUEST

               Генерален директор

               Генерална дирекция „Данъчно облагане и митнически съюз“

         (1)  ОВ L 269, 10.10.2013 г., стр. 1.

         (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

         ПРИЛОЖЕНИЕ

                     Описание на стоките

                     Класиране (код по КН)

                     Основания

                     (1)

                     (2)

                     (3)

                     Електрически апарат за третиране на кожата и епилация чрез лазерна технология, при която се използват два лазера с различна дължина на вълните (755 и 1 064  nm). Приблизителните му размери са 104 × 38 × 64 cm, а теглото – 82 kg.
                     Третирането, за което е предвиден апаратът, включва епилация, козметично подмладяване, третиране на вените по лицето и краката, третиране на неравномерната пигментация (например слънчевите петна) и третиране на други съдови и доброкачествени пигментни увреждания.
                     Апаратът е предназначен за употреба както в козметични салони без лекарска намеса, така и в одобрени медицински центрове под лекарски надзор.
                     Вж. изображението (*1).

                     8543 70 90

                     Класирането се определя въз основа на общи правила 1 и 6 за тълкуване на Комбинираната номенклатура и от описанието на кодове по КН 8543 , 8543 70  и 8543 70 90 .
                     Фактът, че апаратът осигурява главно естетическо подобрение и може да се използва извън медицинска среда (в козметичен салон) и без намесата на лекар, показва, че той не е предназначен за медицински цели. С апарата може също така да се лекуват едно или повече различни заболявания, но това лечение може да бъде извършвано и извън медицинска среда и следователно няма достатъчно признаци, въз основа на които да се заключи, че апаратът е предназначен за медицински цели (вж. дело C-547/13, Oliver Medical, ECLI:EU:C:2015:139). Ето защо класирането в позиция 9018  като медицински апарат се изключва.
                     Следователно апаратът трябва да се класира в код по КН 8543 70 90  като електрически апарат със специфична функция, неупоменат, нито включен другаде в глава 85.

            (*1)  Изображението е само за информация.


title: Регламент за изпълнение (ЕС) 2018/82 на Комисията от 19 януари 2018 година за поправка на Регламент (ЕО) № 891/2009 за откриване и управление на някои тарифни квоти на Общността в сектора на захарта

text:
               20.1.2018

               BG

               Официален вестник на Европейския съюз

               L 16/4

         РЕГЛАМЕНТ ЗА ИЗПЪЛНЕНИЕ (ЕС) 2018/82 НА КОМИСИЯТА
   от 19 януари 2018 година
   за поправка на Регламент (ЕО) № 891/2009 за откриване и управление на някои тарифни квоти на Общността в сектора на захарта
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 187 от него,
   като има предвид, че:

               (1)

               С Регламент за изпълнение (ЕС) 2017/1085 на Комисията (2) беше изменена част I от приложение I към Регламент (ЕО) № 891/2009 (3), в съответствие със Споразумението под формата на размяна на писма между Европейския съюз и Федеративна република Бразилия в съответствие с член XXIV, параграф 6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз (4) („Споразумението“), за увеличаване на разпределените количества за Бразилия. Допълнителните разпределени количества възлизат на 19 500 тона годишно за пазарната 2016/2017 година и на 78 000 тона за пазарните години от 2017/2018 г. до 2022/2023 г. За пазарната 2023/2024 допълнително разпределените количества възлизат на 58 500 тона. Допълнително разпределените количества се управляват чрез два нови поредни номера — 09.4329 и 09.4330, за които е предвидена различна ставка в рамките на квотата в сравнение с предходно разпределения обем с пореден номер 09.4318 за произход от Бразилия.

               (2)

               Поради грешка двата нови поредни номера и ставките за квотата за Бразилия не са били добавени в постановителната част на Регламент (ЕО) № 891/2009, въпреки че всички количества захар от квотата трябва да отговарят на едни и същи условия, по-специално що се отнася до заявленията за лицензии за внос и сертификатите за произход. Поради това е необходимо тези грешки да се коригират, като се добавят двата нови поредни номера и се променят ставките в рамките на квотата в постановителната част на Регламент (ЕО) № 891/2009.

               (3)

               Поради това Регламент (ЕО) № 891/2009 следва да бъде съответно поправен.

               (4)

               От съображения за правна сигурност, що се отнася до правата и задълженията на всички оператори във връзка с увеличеното разпределено количество за Бразилия след тяхното добавяне, настоящият регламент следва да се прилага с обратна сила, считано от датата на влизане в сила на Споразумението.

               (5)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 891/2009 се поправя, както следва:

               1)

               В член 6 буква а) се заменя със следното:

                           „а)

                           в клетка 8: държавата на произход.
                           За захар по CXL отстъпките с поредни номера 09.4317, 09.4318, 09.4319, 09.4321, 09.4329 и 09.4330 и за захар от Балканите думата „да“ в клетка 8 се отбелязва с кръстче. Тези лицензии пораждат задължение за внос от посочената държава;“

               2)

               В член 7 параграф 3 се заменя със следното:
               „3.   За захар по CXL отстъпките с поредни номера 09.4317, 09.4318, 09.4319, 09.4320, 09.4329 и 09.4330 заявленията за лицензии за внос се придружават от декларация от страна на заявителя, с която той се задължава да рафинира въпросните количества захар преди края на третия месец, следващ месеца, през който изтича срокът на валидност на лицензията за внос.“

               3)

               Член 10 се заменя със следното:
               „Член 10
               Допускане за свободно обращение
               Допускането на квотите за захар по CXL отстъпките с поредни номера 09.4317, 09.4318, 09.4319, 09.4321, 09.4329 и 09.4330 за свободно обращение е обвързано с представянето на сертификат за произход, издаден от компетентните органи на съответната трета държава в съответствие с членове 55—65 от Регламент (ЕИО) № 2454/93.
               За квотите за захар по CXL отстъпките с поредни номера 09.4317, 09.4318, 09.4319, 09.4320, 09.4329 и 09.4330, когато поляризацията на внесената сурова захар се различава от 96 градуса, митническата ставка от съответно 98 EUR, 11 EUR и 54 EUR на тон се увеличава, съответно намалява, с 0,14 % за всяка една десета от градуса на установената разлика.“

         Член 2
   Настоящият регламент влиза в сила на третия ден след деня на публикуването му в Официален вестник на Европейския съюз.

   Регламентът се прилага от 1 юли 2017 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 януари 2018 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 671.

      (2)  Регламент за изпълнение (ЕС) 2017/1085 на Комисията от 19 юни 2017 г. за изменение на Регламент (ЕО) № 891/2009 за откриване и управление на някои тарифни квоти на Общността в сектора на захарта (ОВ L 156, 20.6.2017 г., стр. 19).

      (3)  Регламент (ЕО) № 891/2009 на Комисията от 25 септември 2009 г. за откриване и управление на някои тарифни квоти на Общността в сектора на захарта (ОВ L 254, 26.9.2009 г., стр. 82).

      (4)  ОВ L 108, 26.4.2017 г., стр. 3.


title: Регламент за изпълнение (ЕС) 2018/83 на Комисията от 19 януари 2018 година за изменение на приложение I към Регламент (ЕС) № 605/2010 във връзка със списъка на трети държави или части от тях, от които е разрешено въвеждането в Европейския съюз на пратки сурово мляко, млечни продукти, коластра и продукти от коластра (Текст от значение за ЕИП. )

text:
               20.1.2018

               BG

               Официален вестник на Европейския съюз

               L 16/6

         РЕГЛАМЕНТ ЗА ИЗПЪЛНЕНИЕ (ЕС) 2018/83 НА КОМИСИЯТА
   от 19 януари 2018 година
   за изменение на приложение I към Регламент (ЕС) № 605/2010 във връзка със списъка на трети държави или части от тях, от които е разрешено въвеждането в Европейския съюз на пратки сурово мляко, млечни продукти, коластра и продукти от коластра
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводното изречение, член 8, точка 1, първа алинея, член 8, точка 4 и член 9, параграф 4 от нея,
   като взе предвид Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (2), и по-специално член 11, параграф 1 от него,
   като има предвид, че:

               (1)

               С Регламент (ЕС) № 605/2010 на Комисията (3) се определят здравните и ветеринарно-санитарните условия и изискванията за сертифициране при въвеждането в Съюза на пратки сурово мляко, млечни продукти, коластра и продукти от коластра и се установява списъкът на третите държави, от които е разрешено въвеждането на такива пратки в Съюза.

               (2)

               В приложение I към Регламент (ЕС) № 605/2010 се установява списък на трети държави или части от тях, от които е разрешено въвеждането в Съюза на пратки сурово мляко, млечни продукти, коластра и продукти от коластра, и се посочва какъв вид обработка се изисква за тези стоки. Съгласно член 4 от Регламент (ЕС) № 605/2010 държавите членки разрешават вноса на пратки млечни продукти, добити от сурово мляко от крави, овце, кози, биволици или — когато това е изрично разрешено в приложение I към същия регламент — от камили от вида Camelus dromedarius, от третите държави или частите от тях, в които съществува риск от болестта шап и които са изброени в колона В от посоченото приложение, при условие че млечните продукти са претърпели обработка съгласно посоченото в същия член или са произведени от сурово мляко, което е претърпяло такава обработка.

               (3)

               Емирство Абу Даби в Обединените арабски емирства — трета държава, която не е включена от Световната организация за здравеопазване на животните в списъка на държавите, свободни от болестта шап — изрази интерес да изнася в Съюза млечни продукти, произведени от сурово мляко от едногърби камили, което е претърпяло физическа или химическа обработка в съответствие с член 4 от Регламент (ЕС) № 605/2010.

               (4)

               С приетия от нея Регламент за изпълнение (ЕС) № 300/2013 (4) Комисията вече предостави разрешение за износ на продукти от мляко от едногърби камили на Емирство Дубай. Въведените в Абу Даби системи за контрол са еднакви с тези в Дубай. Емирство Абу Даби представи на службата за инспекции на Комисията съответната информация относно въведените системи и механизми за контрол при производството на продукти от мляко от едногърби камили.

               (5)

               Въз основа на тази информация може да се направи заключението, че Емирство Абу Даби е в състояние да осигури необходимите гаранции, че произведените в него млечни продукти от сурово мляко от едногърби камили отговарят на приложимите ветеринарно-санитарни и здравни изисквания при внос в Съюза на млечни продукти от трети държави или части от тях, изложени на риск от болестта шап и изброени в колона В от приложение I към Регламент (ЕС) № 605/2010.

               (6)

               С цел да се разреши вносът в Съюза на млечни продукти, произведени от мляко от едногърби камили от някои части на територията на Обединените арабски емирства, Емирство Абу Даби следва да бъде добавено в списъка на третите държави или частите от тях, изброени в приложение I към Регламент (ЕС) № 605/2010, като се посочи, че разрешението, предвидено в колона В от списъка, се прилага само за млечни продукти, произведени от мляко от този вид животни.

               (7)

               Черна гора отправи искане до Комисията да ѝ бъде предоставено разрешение за износ на сурово мляко, млечни продукти, коластра и продукти от коластра в Съюза. Черна гора е трета държава, която е включена от Световната организация за здравеопазване на животните в списъка на държавите, свободни от болестта шап без ваксинация.

               (8)

               Комисията извърши ветеринарни проверки в Черна гора. При проверките бяха установени някои слабости, по-конкретно проблеми в предприятията във връзка с общественото здраве. Компетентните органи в Черна гора работят за отстраняване на установените слабости.

               (9)

               При все това, като се има предвид благоприятната обстановка в страната относно здравеопазването на животните във връзка с болестта шап, е целесъобразно Черна гора да бъде добавена в колона А в списъка в приложение I към Регламент (ЕС) № 605/2010. Добавянето ѝ в списъка в приложение I не следва да засяга задълженията, произтичащи от други разпоредби на законодателството на Съюза относно вноса и пускането на пазара в Съюза на продукти от животински произход, по-специално разпоредбите относно включването на предприятия в списъците съгласно член 12 от Регламент (ЕО) № 854/2004.

               (10)

               Поради това Регламент (ЕС) № 605/2010 следва да бъде съответно изменен.

               (11)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Таблицата в приложение I към Регламент (ЕС) № 605/2010 се изменя, както следва:

               а)

               вписването за Обединените арабски емирства се заменя със следното:

                           „AE

                           Емирства Абу Даби и Дубай от Обединените арабски емирства (1)

                           0

                           0

                           + (2)“

               б)

               след вписването за Мароко се добавя следното вписване:

                           „ME

                           Черна гора

                           +

                           +

                           +“

         Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 януари 2018 година.

            За Комисията

            Председател

         Jean-Claude JUNCKER

      (1)  ОВ L 18, 23.1.2003 г., стр. 11.

      (2)  ОВ L 139, 30.4.2004 г., стр. 206.

      (3)  Регламент (ЕС) № 605/2010 на Комисията от 2 юли 2010 г. за определяне на ветеринарно-санитарните и здравните условия и условията за ветеринарно сертифициране при въвеждането в Европейския съюз на сурово мляко, млечни продукти, коластра и продукти от коластра, предназначени за консумация от човека (ОВ L 175, 10.7.2010 г., стр. 1).

      (4)  Регламент за изпълнение (ЕС) № 300/2013 на Комисията от 27 март 2013 г. за изменение на Регламент (ЕС) № 605/2010 за определяне на ветеринарно-санитарните и здравните условия и условията за ветеринарно сертифициране при въвеждането в Европейския съюз на сурово мляко и млечни продукти, предназначени за консумация от човека (ОВ L 90, 28.3.2013 г., стр. 71).


title: Регламент за изпълнение (ЕС) 2018/84 на Комисията от 19 януари 2018 година за изменение на Регламент за изпълнение (ЕС) № 540/2011 по отношение на удължаването на срока на одобренията на активните вещества хлорпирифос, хлорпирифос-метил, клотианидин, медни съединения, димоксистробин, манкоцеб, мекопроп-P, метирам, оксамил, петоксамид, пропиконазол, пропинеб, пропизамид, пираклостробин и зоксамид (Текст от значение за ЕИП. )

text:
               20.1.2018

               BG

               Официален вестник на Европейския съюз

               L 16/8

         РЕГЛАМЕНТ ЗА ИЗПЪЛНЕНИЕ (ЕС) 2018/84 НА КОМИСИЯТА
   от 19 януари 2018 година
   за изменение на Регламент за изпълнение (ЕС) № 540/2011 по отношение на удължаването на срока на одобренията на активните вещества хлорпирифос, хлорпирифос-метил, клотианидин, медни съединения, димоксистробин, манкоцеб, мекопроп-P, метирам, оксамил, петоксамид, пропиконазол, пропинеб, пропизамид, пираклостробин и зоксамид
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 17, първа алинея от него,
   като има предвид, че:

               (1)

               В част А от приложението към Регламент за изпълнение (ЕС) № 540/2011 на Комисията (2) са посочени активните вещества, които се считат за одобрени съгласно Регламент (ЕО) № 1107/2009.

               (2)

               Срокът на одобренията на активните вещества мекопроп-P, пропиконазол, пропинеб, пропизамид, пираклостробин и зоксамид беше последно удължен с Регламент за изпълнение (ЕС) 2016/2016 на Комисията (3). Срокът на одобренията на посочените вещества ще изтече на 31 януари 2018 г.

               (3)

               Срокът на одобренията на активните вещества хлорпирифос, хлорпирифос-метил, манкоцеб и метирам беше последно удължен с Регламент за изпълнение (ЕС) № 762/2013 на Комисията (4). Срокът на одобренията на посочените вещества ще изтече на 31 януари 2018 г.

               (4)

               Срокът на одобренията на активните вещества клотианидин, димоксистробин, оксамил и петоксамид беше последно удължен с Регламент за изпълнение (ЕС) № 1136/2013 на Комисията (5). Срокът на одобренията на посочените вещества ще изтече на 31 януари 2018 г.

               (5)

               Срокът на одобренията на активното вещество медни съединения беше последно удължен с Регламент за изпълнение (ЕС) № 85/2014 на Комисията (6). Срокът на одобрението на посоченото вещество ще изтече на 31 януари 2018 г.

               (6)

               Заявленията за подновяване на одобрението на веществата, посочени в съображения 2—5, бяха подадени в съответствие с Регламент за изпълнение (ЕС) № 844/2012 на Комисията (7).

               (7)

               Поради факта, че оценката на веществата е била забавена по независещи от заявителите причини, е възможно срокът на одобренията на посочените активни вещества да изтече, преди да е взето решение за тяхното подновяване. Поради това е необходимо срокът на техните одобрения да бъде удължен.

               (8)

               За целите на член 17, първа алинея от Регламент (ЕО) № 1107/2009 в случаите, в които Комисията приема регламент, с който не се подновява одобрението на дадено активно вещество, посочено в приложението към настоящия регламент, тъй като не са изпълнени критериите за одобрение, Комисията посочва като дата на изтичане на срока по-късната от двете дати — датата, определена преди влизането в сила на настоящия регламент, или датата на влизане в сила на регламента, с който не се подновява одобрението на активното вещество. В случаите, в които Комисията приема регламент, с който се подновява одобрението на дадено активно вещество, посочено в приложението към настоящия регламент, Комисията се стреми да определи — по целесъобразност според обстоятелствата — най-ранната възможна дата на прилагане.

               (9)

               Като се има предвид, че срокът на одобренията на активните вещества изтича на 31 януари 2018 г., настоящият регламент следва да влезе в сила възможно най-скоро.

               (10)

               Поради това Регламент за изпълнение (ЕС) № 540/2011 следва да бъде съответно изменен.

               (11)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Част А от приложението към Регламент за изпълнение (ЕС) № 540/2011 се изменя в съответствие с приложението към настоящия регламент.
   Член 2
   Настоящият регламент влиза в сила на третия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 януари 2018 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

      (3)  Регламент за изпълнение (ЕС) 2016/2016 на Комисията от 17 ноември 2016 г. за изменение на Регламент за изпълнение (ЕС) № 540/2011 по отношение на удължаването на срока на одобренията на активните вещества ацетамиприд, бензоена киселина, флазасулфурон, мекопроп-P, мепанипирим, месосулфурон, пропинеб, пропоксикарбазон, пропизамид, пропиконазол, Pseudomonas chlororaphis, щам: MA 342, пираклостробин, хиноксифен, тиаклоприд, тирам, цирам, зоксамид (ОВ L 312, 18.11.2016 г., стр. 21).

      (4)  Регламент за изпълнение (ЕС) № 762/2013 на Комисията от 7 август 2013 г. за изменение на Регламент за изпълнение (ЕС) № 540/2011 по отношение на удължаването на срока на одобренията на активните вещества хлорпирифос, хлорпирифос-метил, манкоцеб, манеб, MCPA, MCPB и метирам (ОВ L 213, 8.8.2013 г., стр. 14).

      (5)  Регламент за изпълнение (ЕС) № 1136/2013 на Комисията от 12 ноември 2013 г. за изменение на Регламент за изпълнение (ЕС) № 540/2011 по отношение на удължаването на срока на одобрение на активните вещества клотианидин, димоксистробин, оксамил и петоксамид (ОВ L 302, 13.11.2013 г., стр. 34).

      (6)  Регламент за изпълнение (ЕС) № 85/2014 на Комисията от 30 януари 2014 г. за изменение на Регламент за изпълнение (ЕС) № 540/2011 по отношение на удължаване на срока за одобряване на активното вещество медни съединения (ОВ L 28, 31.1.2014 г., стр. 34).

      (7)  Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).

      ПРИЛОЖЕНИЕ
      Част А от приложението към Регламент за изпълнение (ЕС) № 540/2011 се изменя, както следва:

                  (1)

                  в шестата колона — „Изтичане срока на одобрението“, на ред 54 — „Пропинеб“ датата се заменя с „31 януари 2019 г.“;

                  (2)

                  в шестата колона — „Изтичане срока на одобрението“, на ред 55 — „Пропизамид“ датата се заменя с „31 януари 2019 г.“;

                  (3)

                  в шестата колона — „Изтичане срока на одобрението“, на ред 57 — „Мекопроп-P“ датата се заменя с „31 януари 2019“;

                  (4)

                  в шестата колона — „Изтичане срока на одобрението“, на ред 58 — „Пропиконазол“ датата се заменя с „31 януари 2019 г.“;

                  (5)

                  в шестата колона — „Изтичане срока на одобрението“, на ред 77 — „Зоксамид“ датата се заменя с „31 януари 2019 г.“;

                  (6)

                  в шестата колона — „Изтичане срока на одобрението“, на ред 81 — „Пираклостробин“ датата се заменя с „31 януари 2019 г.“;

                  (7)

                  в шестата колона — „Изтичане срока на одобрението“, на ред 111 — „Хлорпирифос“ датата се заменя с „31 януари 2019 г.“;

                  (8)

                  в шестата колона — „Изтичане срока на одобрението“, на ред 112 — „Хлорпирифос-метил“ датата се заменя с „31 януари 2019 г.“;

                  (9)

                  в шестата колона — „Изтичане срока на одобрението“, на ред 114 — „Манкоцеб“ датата се заменя с „31 януари 2019 г.“;

                  (10)

                  в шестата колона — „Изтичане срока на одобрението“, на ред 115 — „Метирам“ датата се заменя с „31 януари 2019 г.“;

                  (11)

                  в шестата колона — „Изтичане срока на одобрението“, на ред 116 — „Оксамил“ датата се заменя с „31 януари 2019 г.“;

                  (12)

                  в шестата колона — „Изтичане срока на одобрението“, на ред 121 — „Клотианидин“ датата се заменя с „31 януари 2019 г.“;

                  (13)

                  в шестата колона — „Изтичане срока на одобрението“, на ред 122 — „Петоксамид“ датата се заменя с „31 януари 2019 г.“;

                  (14)

                  в шестата колона — „Изтичане срока на одобрението“, на ред 128 — „Димоксистробин“ датата се заменя с „31 януари 2019 г.“;

                  (15)

                  в шестата колона — „Изтичане срока на одобрението“, на ред 277 — „Медни съединения“ датата се заменя с „31 януари 2019 г.“.


title: Регламент за изпълнение (ЕС) 2018/88 на Съвета от 22 януари 2018 година за прилагане на Регламент (ЕС) 2017/2063 относно ограничителни мерки с оглед на положението във Венесуела

text:
               22.1.2018

               BG

               Официален вестник на Европейския съюз

               LI 16/6

         РЕГЛАМЕНТ ЗА ИЗПЪЛНЕНИЕ (ЕС) 2018/88 НА СЪВЕТА
   от 22 януари 2018 година
   за прилагане на Регламент (ЕС) 2017/2063 относно ограничителни мерки с оглед на положението във Венесуела
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) 2017/2063 на Съвета от 13 ноември 2017 г. относно ограничителни мерки с оглед на положението във Венесуела (1), и по-специално член 17, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 13 ноември 2017 г. Съветът прие Регламент (ЕС) 2017/2063.

               (2)

               На 13 ноември 2017 г. Съветът прие заключения относно Венесуела, в които потвърждава отново, че конструктивният диалог и преговорите са единственият устойчив начин за преодоляване на настоящата криза и за посрещане на неотложните нужди на народа на Венесуела.

               (3)

               Като подчертава своята загриженост във връзка с положението в страната, Съветът прие ограничителни мерки и отбеляза, че тези мерки ще бъдат използвани по постепенен и гъвкав начин и могат да бъдат разширявани, посредством насочването им към тези лица, които участват в неспазването на демократичните принципи или принципите на правовата държава и в нарушаването на правата на човека.

               (4)

               С оглед на продължаващото влошаване на положението във Венесуела седем лица следва да бъдат включени в списъка на физическите и юридическите лица, образуванията и органите, подлежащи на ограничителни мерки, в приложение IV към Решение (ЕС) 2017/2063.

               (5)

               Поради това приложение IV към Регламент (ЕС) 2017/2063 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение IV към Регламент (ЕС) 2017/2063 се изменя, както е посочено в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 януари 2018 година.

            За Съвета

            Председател

         F. MOGHERINI

      (1)  ОВ L 295, 14.11.2017 г., стр. 21.

      ПРИЛОЖЕНИЕ
      Следните лица се добавят в списъка на лицата и образуванията, поместен в приложение IV към Регламент (ЕС) 2017/2063.

                     Име

                     Идентификационни данни

                     Изложение на мотивите

                     Дата на включване в списъка

                     „1.

                     Néstor Luis Reverol Torres

                     Дата на раждане: 28 октомври 1964 г.

                     Министър на вътрешните работи, правосъдието и мира; бивш главнокомандващ на Боливарската национална гвардия. Отговорен за тежки нарушения на правата на човека и репресии на демократичната опозиция във Венесуела, включително забрана и потушаване на политически демонстрации

                     22.1.2018 г.

                     2.

                     Gustavo Enrique González López

                     Дата на раждане: 2 ноември 1960 г.

                     Ръководител на Боливарската национална разузнавателна служба (SEBIN). Отговорен за тежки нарушения на правата на човека (включително произволно задържане, нечовешко и унизително отношение и мъчения) и репресии срещу гражданското общество и демократичната опозиция във Венесуела.

                     22.1.2018 г.

                     3.

                     Tibisay Lucena Ramírez

                     Дата на раждане: 26 април 1959 г.

                     Председател на Националния избирателен съвет (Consejo Nacional Electoral - CNE). Нейните действия и политики подкопават демокрацията и принципите на правовата държава във Венесуела, включително чрез улесняване на създаването на учредително събрание без да се гарантира, че CNE остава безпристрастна и независима институция в съответствие с Конституцията на Венесуела

                     22.1.2018 г.

                     4.

                     Antonio José Benavides Torres

                     Дата на раждане: 13 юни 1961 г.

                     Началник управление на столична област (Distrito Capital). Главнокомандващ на Боливарската национална гвардия до 21 юни 2017 г. Замесен в репресии срещу гражданското общество и демократичната опозиция във Венесуела и отговорен за тежки нарушения на правата на човека, извършени от Боливарската национална гвардия под негово командване. Неговите действия и политики като главнокомандващ на Боливарската национална гвардия, включително водещата роля на Боливарската национална гвардия по отношение на полицейския контрол при граждански демонстрации, както и публично защитаваната позиция, че военните съдилища следва да са компетентни спрямо цивилни лица, подкопават принципите на правовата държава във Венесуела.

                     22.1.2018 г.

                     5.

                     Maikel José Moreno Pérez

                     Дата на раждане: 12 декември 1965 г.

                     Председател и бивш заместник-председател на Върховния съд на Венесуела (Tribunal Supremo de Justicia). При изпълнението на тези функции той е подкрепял и улеснявал действията и политиките на правителството, подкопаващи демокрацията и принципите на правовата държава във Венесуела, и носи отговорност за действия и изявления, довели до узурпирането на правомощията на Народното събрание.

                     22.1.2018 г.

                     6.

                     Tarek William Saab Halabi

                     Дата на раждане: 10 септември 1963 г.

                     Главен прокурор на Венесуела, назначен от учредителното събрание. При изпълнение на тази и предишни функции, като омбудсман и председател на Републиканския етичен съвет, подкопава демокрацията и принципите на правовата държава във Венесуела чрез публично подпомагане на действия срещу противници на правителството и изземване на компетентността на Националното събрание.

                     22.1.2018 г.

                     7.

                     Diosdado Cabello Rondón

                     Дата на раждане: 15 април 1963 г.

                     Член на учредителното събрание и първи заместник-председател на Обединената социалистическа партия на Венесуела (PSUV). Замесен в подкопаване на демокрацията и принципите на правовата държава във Венесуела, включително чрез използване на медиите за публични атаки и заплахи към политическата опозиция, други медии и гражданското общество.

                     22.1.2018 г.“


title: Регламент за изпълнение (ЕС) 2018/87 на Съвета от 22 януари 2018 година за прилагане на Регламент (ЕС) 2017/1509 относно ограничителни мерки срещу Корейската народнодемократична република

text:
               22.1.2018

               BG

               Официален вестник на Европейския съюз

               LI 16/1

         РЕГЛАМЕНТ ЗА ИЗПЪЛНЕНИЕ (ЕС) 2018/87 НА СЪВЕТА
   от 22 януари 2018 година
   за прилагане на Регламент (ЕС) 2017/1509 относно ограничителни мерки срещу Корейската народнодемократична република
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) 2017/1509 на Съвета от 30 август 2017 г. за ограничителни мерки срещу Корейската народнодемократична република и за отмяна на Регламент (ЕО) № 329/2007 (1), и по-специално член 47, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 30 август 2017 г. Съветът прие Регламент (ЕС) 2017/1509.

               (2)

               С оглед на това, че Корейската народнодемократична република (КНДР) продължава и ускорява работата по ядрената и балистичната си програми в разрез със задълженията си, установени в няколко резолюции на Съвета за сигурност на ООН и за което свидетелства последното изстрелване на балистична ракета от КНДР на 28 ноември 2017 г., седемнадесет лица следва да бъдат добавени към списъка на лицата в приложение XVI към Регламент (ЕС) 2017/1509.

               (3)

               Поради това приложение XVI към Регламент (ЕС) 2017/1509 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение XVI към Регламент (ЕС) 2017/1509 се изменя, както е посочено в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 януари 2018 година.

            За Съвета

            Председател

         F. MOGHERINI

      (1)  ОВ L 224, 31.8.2017 г., стр. 1.

      ПРИЛОЖЕНИЕ
      В приложение XVI към Регламент (ЕС) 2017/1509, в списъка на лицата в точка „а) физически лица“ се добавят следните лица:

                     Име (и евентуални псивдоними)

                     Идентификационни данни

                     Дата на посочване

                     Основания

                     „2.

                     CHOE Chan Il

                     22.1.2018 г.

                     Директор на офиса в Дандонг на Korea Heungjin Trading Company — посочено от ООН образувание. Korea Heungjin се използва за търговски цели от KOMID, което е друго посочено от ООН образувание. KOMID е посочено от Комитета по санкциите на ООН през април 2009 г. и е основният търговец на оръжие в КНДР и основният износител на изделия и оборудване, свързани с балистични ракети и конвенционални оръжия.

                     3.

                     KIM Chol Nam

                     22.1.2018 г.

                     Директор на клона в Дандонг на Sobaeksu United Corp — посочено от Съюза образувание. Представител на пекинския клон на Korea Changgwang Trading Corporation, което според експертната група на ООН е друго наименование на KOMID. KOMID е посочено от Комитета по санкциите през април 2009 г. и е основният търговец на оръжие в КНДР и основният износител на изделия и оборудване, свързани с балистични ракети и конвенционални оръжия.

                     4.

                     JON Chol Young

                     Номер на паспорта: 563410192
                     Дипломат в посолството на КНДР в Ангола
                     Дата на раждане: 30.4.1975 г.

                     22.1.2018 г.

                     Представител в Ангола на Green Pine Associated Corporation и дипломат на КНДР, акредитиран в Ангола.
                     Green Pine е посочено от ООН за дейности, включващи нарушаване на оръжейното ембарго на ООН. Green Pine е преговаряло за сключване на договор за преоборудване на анголските военноморски плавателни съдове в нарушение на забраните, наложени с резолюции на Съвета за сигурност на ООН.

                     5.

                     AN Jong Hyuk
                     изв. също като An Jong Hyok

                     Дипломат в посолството на КНДР в Египет
                     Дата на раждане: 14.3.1970 г.
                     Номер на паспорт: 563410155

                     22.1.2018 г.

                     Представител на Saeng Pil Trading Corporation, което е друго наименование на Green Pine Associated Corporation, и дипломат на КНДР в Египет.
                     Green Pine е посочено от ООН за дейности, включващи нарушаване на оръжейното ембарго на ООН.
                     An Jong Hyuk е бил упълномощен да извършва всички видове икономическа дейност от името на Saeng Pil. Дружеството е специализирано в изграждането на военноморски плавателни съдове и проектирането, производството и монтажа на електронни комуникации и морско навигационно оборудване.

                     6.

                     CHOL Yun

                     Трети секретар в посолството на КНДР в Китай

                     22.1.2018 г.

                     Според експертната група на ООН Chol Yun е лице за контакт на севернокорейското дружество General Precious Metal, търгуващо с литий-6 — забранено от ООН вещество, свързано с ядрената програма, и дипломат на КНДР.
                     Вече е установено от Съюза, че General Precious Metal е друго наименование на посоченото от ООН образувание Green Pine.

                     7.

                     CHOE Kwang Hyok

                     22.1.2018 г.

                     Choe Kwang Hyok е служил като представител на посоченото от ООН образувание Green Pine Associated Corporation.
                     Според експертната група на ООН Choe Kwang Hyok е главен изпълнителен директор на Beijing King Helong International Trading Ltd, което е друго наименование на Green Pine. Експертната група на ООН също е установила, че той е директор на Hong Kong King Helong Int'l Trading Ltd и работи за севернокорейското образувание, наречено Пекинско представителство на Korea Unhasu Trading Company, като и двете са други наименования на Green Pine.

                     8.

                     KIM Chang Hyok
                     изв. също като James Jin или James Kim

                     Дата на раждане: 29.4.1963 г.
                     Място на раждане: N. Hamgyong
                     Номер на паспорта: 472130058

                     22.1.2018 г.

                     Според експертната група на ООН Kim Chang Hyok е представител на Pan Systems Pyongyang в Малайзия. Pan Systems Pyongyang е посочено от Съюза за това че съдейства за избягване на санкциите, наложени с резолюции на Съвета за сигурност на ООН чрез опита за продажба на оръжия и свързани с тях принадлежности на Еритрея. Pan Systems също се контролира от Reconaissance General Bureau — образувание, посочено от Организацията на обединените нации, и работи от негово име.
                     Откриване на множество сметки в Малайзия на името на фиктивни дружества на „Glocom“, което също е фиктивно дружество на посоченото образувание Pan Systems Pyongyang.

                     9.

                     PARK Young Han

                     22.1.2018 г.

                     Директор на Beijing New Technology, за което експертната група на ООН е установила, че е дружество параван на KOMID. KOMID е посочено от Комитета по санкциите през април 2009 г. и е основният търговец на оръжие в КНДР и основният износител на изделия и оборудване, свързани с балистични ракети и конвенционални оръжия.
                     Законен представител на Guancaiweixing Trading Co., Ltd, което беше определено от експертната група на ООН като изпращач на прихванатата пратка за Еритрея от август 2012 г., съдържаща изделия, свързани с военния сектор.

                     10.

                     RYANG Su Nyo

                     Дата на раждане: 11.8.1959 г.
                     Място на раждане: Япония

                     22.1.2018 г.

                     Директор на Pan Systems Pyongyang. Pan Systems Pyongyang е посочено от Съюза за това че съдейства за избягване на санкциите, наложени с резолюции на Съвета за сигурност на ООН чрез опита за продажба на оръжия и свързани с тях принадлежности на Еритрея. Pan Systems също се контролира от Reconaissance General Bureau — образувание, посочено от Организацията на обединените нации, и работи от негово име.

                     11.

                     PYON Won Gun

                     Дата на раждане: 13.3.1968 г.
                     Място на раждане: S. Phyongan
                     Номер на служебен паспорт: 836220035
                     Номер на паспорт: 290220142

                     22.1.2018 г.

                     Директор на Glocom, дружество параван на Pan Systems Pyongyang. Pan Systems Pyongyang е посочено от Съюза за това че съдейства за избягване на санкциите, наложени с резолюции на Съвета за сигурност на ООН чрез опита за продажба на оръжия и свързани с тях принадлежности на Еритрея. Pan Systems също се контролира от Reconaissance General Bureau — образувание, посочено от Организацията на обединените нации, и работи от негово име.
                     Glocom рекламира радиокомуникационно оборудване за военни и паравоенни организации.
                     Експертната група на ООН също е установила, че Pyon Won Gun е гражданин на КНДР, който работи за Pan Systems Pyongyang.

                     12.

                     PAE Won Chol

                     Дата на раждане: 30.8.1969 г.
                     Място на раждане: Pyongyang
                     Номер на дипломатически паспорт: 654310150

                     22.1.2018 г.

                     Експертната група на ООН е установила, че Pae Won Chol е гражданин на КНДР, който работи за Pan Systems Pyongyang. Pan Systems Pyongyang е посочено от Съюза за това че съдейства за избягване на санкциите, наложени с резолюции на Съвета за сигурност на ООН чрез опита за продажба на оръжия и свързани с тях принадлежности на Еритрея. Pan Systems също се контролира от Reconaissance General Bureau — образувание, посочено от Организацията на обединените нации, и работи от негово име.

                     13.

                     RI Sin Song

                     22.1.2018 г.

                     Експертната група на ООН е установила, че Ri Sin Song е гражданин на КНДР, който работи за Pan Systems Pyongyang. Pan Systems Pyongyang е посочено от Съюза за това че съдейства за избягване на санкциите, наложени с резолюции на Съвета за сигурност на ООН чрез опита за продажба на оръжия и свързани с тях принадлежности на Еритрея. Pan Systems също се контролира от Reconaissance General Bureau — образувание, посочено от Организацията на обединените нации, и работи от негово име.

                     14.

                     KIM Sung Su

                     22.1.2018 г.

                     Според експертната група на ООН Kim Sung Su е представител на Pan Systems Pyongyang в Китай. Pan Systems Pyongyang е посочено от Съюза за това че съдейства за избягване на санкциите, наложени с резолюции на Съвета за сигурност на ООН чрез опита за продажба на оръжия и свързани с тях принадлежности на Еритрея. Pan Systems също се контролира от Reconaissance General Bureau — образувание, посочено от Организацията на обединените нации, и работи от негово име.

                     15.

                     KIM Pyong Chol

                     22.1.2018 г.

                     Експертната група на ООН е установила, че Kim Pyong Chol е гражданин на КНДР, който работи за Pan Systems Pyongyang. Pan Systems Pyongyang е посочено от Съюза за това че съдейства за избягване на санкциите, наложени с резолюции на Съвета за сигурност на ООН чрез опита за продажба на оръжия и свързани с тях принадлежности на Еритрея. Pan Systems също се контролира от Reconaissance General Bureau — образувание, посочено от Организацията на обединените нации, и работи от негово име.

                     16.

                     CHOE Kwang Su

                     Трети секретар в посолството на КНДР в Южна Африка
                     Дата на раждане: 20.4.1955 г.
                     Номер на паспорт: 381210143 (валиден до 3.6.2016 г.)

                     22.1.2018 г.

                     Според експертната група на ООН Choe Kwang Su е представител на Haegeumgang Trading Company. В това си качество Choe Kwang Su е подписал договор за военно сътрудничество между КНДР и Мозамбик в нарушение на забраните, наложени с резолюции на Съвета за сигурност на ООН. Договорът се отнася за доставка на оръжия и свързани материали за Monte Binga — дружество, контролирано от правителството на Мозамбик.

                     17.

                     PAK In Su
                     изв. също като Daniel Pak

                     Дата на раждане: 22.5.1957 г.
                     Място на раждане: N. Hamgyong
                     Номер на дипломатически паспорт: 290221242

                     22.1.2018 г.

                     Според експертната група на ООН Pak In Su участва в дейности по продажба на въглища от КНДР за Малайзия в нарушение на забраните, наложени с резолюции на Съвета за сигурност на ООН.

                     18.

                     SON Young-Nam

                     Първи секретар в посолството на КНДР в Бангладеш

                     22.1.2018 г.

                     Според експертната група на ООН Son Young-Nam участва в контрабанда на злато и други стоки към КНДР в нарушение на забраните, наложени с резолюции на Съвета за сигурност на ООН.“


title: Регламент за изпълнение (ЕС) 2018/99 на Комисията от 22 януари 2018 година за изменение на Регламент за изпълнение (ЕС) 2015/2378 по отношение на формуляра и условията за предаването на годишната оценка на ефективността на автоматичния обмен на информация и списъка на статистическите данни, които трябва да бъдат представяни от държавите членки за оценяването на Директива 2011/16/ЕС на Съвета

text:
               23.1.2018

               BG

               Официален вестник на Европейския съюз

               L 17/29

         РЕГЛАМЕНТ ЗА ИЗПЪЛНЕНИЕ (ЕС) 2018/99 НА КОМИСИЯТА
   от 22 януари 2018 година
   за изменение на Регламент за изпълнение (ЕС) 2015/2378 по отношение на формуляра и условията за предаването на годишната оценка на ефективността на автоматичния обмен на информация и списъка на статистическите данни, които трябва да бъдат представяни от държавите членки за оценяването на Директива 2011/16/ЕС на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2011/16/ЕС на Съвета от 15 февруари 2011 г. относно административното сътрудничество в областта на данъчното облагане и за отмяна на Директива 77/799/ЕИО (1), и по-специално член 23, параграфи 3 и 4 от нея,
   като има предвид, че:

               (1)

               В член 23, параграф 3 от Директива 2011/16/ЕС се предвижда държавите членки да предават на Комисията годишна оценка на ефективността на автоматичния обмен на информация.

               (2)

               В член 23, параграф 4 от Директива 2011/16/ЕС се предвижда определянето на списък на статистическите данни, които държавите членки трябва да представят за оценяването на посочената директива.

               (3)

               Списъкът не включва статистически данни за задължителния обмен на информация по член 8а от Директива 2011/16/ЕС, тъй като тези данни Комисията ще събира от централния регистър, създаден по силата на член 21, параграф 5 от посочената директива.

               (4)

               Затова Регламент за изпълнение (ЕС) 2015/2378 на Комисията (2) следва да бъде съответно изменен.

               (5)

               Мерките, предвидени в настоящия регламент, са в съответствие със становището на Комитета за административно сътрудничество в областта на данъчното облагане,

         ПРИЕ НАСТОЯЩИЯ РЕГЛАМЕНТ:
   Член 1
   Изменения на Регламент за изпълнение (ЕС) 2015/2378
   Регламент за изпълнение (ЕС) 2015/2378 се изменя, както следва:

               1)

               Добавят се следните членове 2в и 2г:
               „Член 2в
               Формуляр и условия за предаването на годишната оценка
               1.   Формулярът, чрез който трябва да се предава годишната оценка на ефективността на автоматичния обмен на информация и да се съобщават постигнатите практически резултати по силата на член 23, параграф 3 от Директива 2011/16/ЕС, се определя в приложение VIII към настоящия регламент.
               2.   Преди 1 април всяка година държавите членки предават на Комисията по електронен път годишната оценка, като използват формуляра по параграф 1. Оценката обхваща предходната календарна година.
               Член 2г
               Списък на статистическите данни
               1.   Списъкът на статистическите данни по член 23, параграф 4 от Директива 2011/16/ЕС, които се изискват за всички форми на административно сътрудничество, различни от задължителния автоматичен обмен на информация, се определя в приложение IX към настоящия регламент.
               Списъкът на статистическите данни, които се изискват за задължителния автоматичен обмен на информация по член 8, параграф 1 от Директива 2011/16/ЕС, се определя в приложение X към настоящия регламент.
               Списъкът на статистическите данни, които се изискват за задължителния автоматичен обмен на информация по член 8, параграф 3а от Директива 2011/16/ЕС, се определя в приложение XI към настоящия регламент.
               Списъкът на статистическите данни, които се изискват за задължителния автоматичен обмен на информация по член 8аа от Директива 2011/16/ЕС, се определя в приложение XII към настоящия регламент.
               2.   Преди 1 април всяка година държавите членки предават на Комисията по електронен път статистическите данни по списъка от приложение IX за предходната календарна година и за всички форми на административно сътрудничество, различни от задължителния автоматичен обмен на информация.
               3.   Преди 1 ноември всяка година държавите членки предават на Комисията по електронен път статистическите данни по списъците от приложения Х, ХI и ХII за задължителния автоматичен обмен на информация.“

               2)

               Добавят се приложения VIII, IХ, Х, ХI и ХII, които се съдържат в приложението към настоящия регламент.

         Член 2
   Влизане в сила и прилагане
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 януари 2018 година.

            За Комисията

            Председател

         Jean-Claude JUNCKER

      (1)  ОВ L 64, 11.3.2011 г., стр. 1.

      (2)  Регламент за изпълнение (ЕС) 2015/2378 на Комисията от 15 декември 2015 година за определяне на подробни правила за прилагане на някои разпоредби на Директива 2011/16/ЕС на Съвета относно административното сътрудничество в областта на данъчното облагане и за отмяна на Регламент за изпълнение (ЕС) № 1156/2012 (ОВ L 332, 18.12.2015 г., стр. 19).

      ПРИЛОЖЕНИЕ
      Към Регламент за изпълнение (ЕС) 2015/2378 се добавят следните приложения:
      „
            ПРИЛОЖЕНИЕ VIII

               Формуляр по член 2в

            Във формуляра за предаване на данните по член 23, параграф 3 от Директива 2011/16/ЕС се включва следната информация:

                        —

                        наименование на държавата членка, която попълва въпросника;

                        —

                        наличност на информация в държавата членка;

                        —

                        проследяване дали е изпратена годишната обратна информация по двустранни договорености по силата на член 14, параграф 2;

                        —

                        ефективност на автоматичния обмен на информация;

                                    —

                                    обработка на получената информация и основни общи технически (информационнотехнологични) затруднения;

                                    —

                                    качество на получената информация, като се посочват и получателите/страните; проблеми със съдържанието на получената информация и предложения в тази връзка;

                                    —

                                    полза от спазването на задълженията и ефективност, като се посочва доколко е полезна информацията по принцип; сегашно и бъдещо използване на информацията; използване на информацията по данъчни области; административно сътрудничество, насърчено от използването на получената информация;

                                    —

                                    постигнати практически резултати, вкл. общ резултат (в т.ч. специални проекти); конкретни резултати от специалните проекти; административни и други относими разходи за разработването и внедряването на автоматичния обмен на информация (АОИ); административни разходи за повтарящите се действия по АОИ; други относими разходи за действията за спазване на данъчното законодателство; положителен и отрицателен опит; основни аспекти, които водят до спорове и съдебни производства;

                                    —

                                    норма на успеваемост по отношение на задължението да се предават отчети по държави до съответните държави членки (брой на отчетите по държави, получени от данъчните органи на други държави членки/ брой на отчетите по държави, които трябва да бъдат получени от данъчните органи на други държави членки);

                                    —

                                    норма на спазване на задължението за предаване на отчети по държави от страна на предоставящите информация образувания (брой на получените отчети по държави/ брой на отчетите по държави, които трябва да бъдат предадени);

                                    —

                                    списък на юрисдикциите, в които крайните образувания майки на предоставящите информация образувания със седалище в Съюза са местни лица, но в които не са били съставяни или обменяни отчети по държави.

            ПРИЛОЖЕНИЕ IХ

               Списък по член 2г

            Статистическите данни по член 23, параграф 4 от Директива 2011/16/ЕС, които се изискват за формите на административно сътрудничество, различни от задължителния автоматичен обмен на информация, включват следното:

                        —

                        наименование на държавата членка

                        —

                        година

                        —

                        Част А: Статистически данни по държави членки за обмена на информация

                                    —

                                    за обмена на информация при поискване (членове 5, 6 и 7 от Директива 2011/16/ЕС):

                                                —

                                                брой на изпратените искания;

                                                —

                                                брой на получените отговори;

                                                —

                                                брой на пълните отговори, получени в срок от шест месеца;

                                                —

                                                брой на отговорите, при които информацията (частична или пълна) е получена в срок от два месеца;

                                                —

                                                брой на получените искания;

                                                —

                                                брой на изпратените отговори;

                                                —

                                                брой на отказите на основание на член 17 от Директива 2011/16/ЕС;

                                    —

                                    за спонтанния обмен на информация (членове 9 и 10 от Директива 2011/16/ЕС):

                                                —

                                                брой на спонтанните изпращания на информация;

                                                —

                                                брой на получаванията на спонтанно изпратена информация;

                                                —

                                                брой на изпратените трансгранични данъчни становища;

                                                —

                                                брой на получените трансгранични данъчни становища;

                                                —

                                                брой на изпратените едностранни предварителни споразумения за ценообразуване;

                                                —

                                                брой на получените едностранни предварителни споразумения за ценообразуване;

                        —

                        Част Б: Статистически данни за другите форми на административно сътрудничество

                                    —

                                    за присъствието в административните служби и участието в административните разследвания (член 11 от Директива 2011/16/ЕС):

                                                —

                                                брой на входящите присъствия в административните служби и участия в административните разследвания;

                                    —

                                    за паралелните проверки (член 12 от Директива 2011/16/ЕС):

                                                —

                                                брой на паралелните проверки по инициатива на държавата членка;

                                                —

                                                брой на паралелните проверки, в които е участвала държавата членка;

                                    —

                                    за исканията за уведомяване (член 13 от Директива 2011/16/ЕС):

                                                —

                                                брой на изпратените искания за уведомяване;

                                                —

                                                брой на получените искания за уведомяване;

                                    —

                                    за обратната информация (член 14 от Директива 2011/16/ЕС):

                                                —

                                                брой на изпратените искания за обратна информация;

                                                —

                                                брой на получаванията на обратна информация;

                                                —

                                                брой на получените искания за обратна информация;

                                                —

                                                брой на изпращанията на обратна информация;

                        —

                        Част В: Статистически данни за допълнителните приходи или увеличението на установения размер на дължимите данъци благодарение на административното сътрудничество (по оценка). Информацията в тази част е незадължителна.

                                    —

                                    вследствие на обмен на информация при поискване;

                                    —

                                    вследствие на спонтанен обмен на информация;

                                    —

                                    вследствие на паралелни проверки;

                                    —

                                    общи данни и брой на случаите.

            ПРИЛОЖЕНИЕ Х

               Списък по член 2г

            Статистическите данни по член 23, параграф 4 от Директива 2011/16/ЕС, които се изискват за задължителния автоматичен обмен на информация и които се отнасят до категориите доходи и капитал по член 8, параграф 1 от посочената директива, включват следното:

                        —

                        за всички категории доходи и капитал по член 8, параграф 1 от Директива 2011/16/ЕС: статистически данни за съобщенията и данъкоплатците;

                        —

                        при доходи от трудови правоотношения и директорски възнаграждения: статистически данни за съобщенията и получателите, съобщенията и платците, получателите и отношенията, платците и отношенията, получателите и доходите;

                        —

                        при пенсии: статистически данни за съобщенията и получателите, съобщенията и платците, получателите, платците, схемите, доходите;

                        —

                        при животозастрахователни продукти: статистически данни за съобщенията и полиците, общо за полиците, събитията;

                        —

                        при собственост и доходи от недвижимо имущество: статистически данни за съобщенията и страните, общо за страните, за броя и стойността на недвижимите имоти, за количеството и стойността по сделките, за броя и стойността на заемните събития, за количеството и стойността на доходите от права;

                        —

                        при съобщения за статуса: статистически данни за съобщенията за статуса и за съобщенията за грешки в статуса;

                        —

                        при съобщения с нулеви данни: статистически данни за съобщенията с нулеви данни.

            ПРИЛОЖЕНИЕ ХI

               Списък по член 2г

            Статистическите данни по член 23, параграф 4 от Директива 2011/16/ЕС, които се изискват за задължителния автоматичен обмен на информация съгласно член 8, параграф 3а от посочената директива, включват следното:

                        —

                        по съобщения: статистически данни за държавата източник и държавата получател, общ брой на записите, общи суми на плащанията;

                        —

                        по държави източници: статистически данни за общия брой на предоставящите информация институции, общи суми на плащанията;

                        —

                        по отделни сметки: статистически данни за броя на титулярите на сметки, категориите плащания, сумите по категории плащания;

                        —

                        по сметки: статистически данни за видовете титуляри на сметки, за данъчните идентификационни номера (или функционалните им еквиваленти) на титулярите на сметки, за държавите, в които титулярите на сметки са местни лица, за физическите лица като титуляри на сметки, за закритите сметки, за „спящите“ сметки;

                        —

                        по титуляри на сметки: статистически данни за вида на контролиращите лица, за данъчните идентификационни номера (или функционалните им еквиваленти) на контролиращите лица, за държавите, в които контролиращите лица са местни лица, за физическите лица като контролиращи лица.

            ПРИЛОЖЕНИЕ ХII

               Списък по член 2г

            Статистическите данни по член 23, параграф 4 от Директива 2011/16/ЕС, които се изискват за задължителния автоматичен обмен на информация съгласно член 8аа от посочената директива, включват следното:

                        —

                        брой на отчетите по държави, получени от предоставящите информация образувания;

                        —

                        брой на отчетите по държави, които е трябвало да бъдат предадени от предоставящите информация образувания, но не са получени или са получени непълни отчети, разпределение по юрисдикции на крайните образувания майки;

                        —

                        брой на отчетите по държави, получени от всяка друга държава членка;

                        —

                        брой на отчетите по държави, които е трябвало да бъдат предадени от всяка друга държава членка, но не са получени;

                        —

                        брой на отчетите по държави, изпратени до всяка друга държава членка.

                  “